**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 22.11.2017, ora 8.00 – 23.11.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.11.2017, ora 7.00**

**RÂURI**

Debitele au fost, în general, staţionare, exceptând cursul inferior al Mureşului, unde au fost în uşoarǎ creştere prin propagare.

Pe râurile din bazinul Someşului, debitele au fost în scădere.

Debitele se situează în general la valori cuprinse între 30-90% din mediile multianuale lunare şi mai mari (peste normalele lunare) pe râurile din bazinele hidrografice: Vişeu, Iza, Tur, Someş, Crişul Repede, Buzău, Trotuş, bazinele superioare ale Ialomiţei şi Bistriţei, bazinul inferior al Mureşului şi pe râurile din Dobrogea.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staţionare, exceptând cursul mijlociu şi inferior al Someşului unde vor fi în scădere.

Sunt posibile mici creşteri de niveluri şi debite datoritǎ precipitaţiilor prognozate şi propagǎrii pe unele râuri mici din zonele de deal şi de munte din jumǎtatea de nord a ţǎrii.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 22.11 – 23.11.2017 a fost în scădere, având valoarea de 5500 m3/s, peste media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectorul Gruia – Bechet şi în creştere pe sectorul Corabia – Tulcea.

Debitul la intrarea în ţară (secţiunea Baziaş) va fi în scădere (5300 m3/s).

În aval de Porţile de Fier, debitele vor fi în scădere pe sectorul Gruia – Tr. Măgurele şi în creştere pe sectorul Zimnicea – Tulcea.

**2.** **Situaţia meteorologică în intervalul 22.11.2017, ora 8.00 – 23.11.2017, ora 6.00**

**ÎN ŢARĂ**

Vremea s-a încălzit în cea mai mare parte a țării, cu precădere în vest și în sud-vest. Excepție au făcut Moldova și local nordul Dobrogei, unde valorile termice au fost mai mici decât cele din ziua precedentă. Temperaturile maxime au fost cuprinse între 2 grade la Ocna Șugatag, Târgu Lăpuș, Întorsura Buzăului și Darabani și 17 grade la Calafat. Cerul a avut înnorări în toate regiunile, dar s-a degajat începând din orele serii în cele vestice și sud-vestice. Au căzut precipitații slabe, îndeosebi în prima parte a intervalului, predominant sub formă de ninsoare la munte, mixte în Maramureș și Transilvania, predominant sub formă de ploaie în jumătatea vestică a Moldovei și doar ploaie în Crișana, nordul și estul Munteniei, local în Banat și izolat în Dobrogea. Vântul a suflat slab și moderat, cu intensificări în special în zona montană înaltă, unde rafalele au mai atins și depășit 60...80 km/h. La ora 20, era strat de zăpadă în zona montană, cu grosimi în platformele stațiilor meteorologice de până la 73 cm (Bâlea Lac). La ora 06.00, temperatura aerului avea valori cuprinse între -2 grade la Târgu Logreşti şi 10 grade la Calafat. S-a semnalat ceață pe arii restrânse în nord-vest și cu totul izolat în centrul teritoriului.

***Observație*:** începând de ieri, de la ora 06.00, au fost în vigoare trei atenționări *cod galben* privind fenomene meteorologice periculoase imediate, două emise de SRPV Timișoara și una de către CNPM București pentru Muntenia.

**LA BUCUREŞTI**

Vremea s-a încălzit față de ziua anterioară, astfel încât valorile termice diurne s-au situat ușor peste cele normale pentru ultima decadă a lunii noiembrie. Temperatura maximă a fost de 10 grade la Afumați și de 11 grade la Filaret și Băneasa. Cerul a avut înnorări temporare, iar vântul a suflat în general slab. La ora 06 se înregistrau 4 grade în Băneasa și 5 grade la Afumați și Filaret.

**3. Prognoza meteorologică în intervalul 23.11.2017, ora 8.00 – 24.11.2017, ora 8.00**

**ÎN ŢARĂ**

Vremea se va încălzi ușor în majoritatea regiunilor. Astfel, temperaturile maxime se vor încadra între 4 grade în Moldova și 16 grade în sudul Banatului şi al Olteniei, iar cele minime între -3 grade în depresiunile Carpaților Orientali și 7 grade în Dealurile de Vest și pe litoral. Cerul va fi variabil, cu înnorări îndeosebi în nordul, centrul și estul țării, unde doar cu totul izolat vor fi ploi slabe sau burniță. Vântul va sufla slab și moderat, cu unele intensificări în zona montană înaltă. Dimineața și mai ales noaptea, în zonele joase de relief, pe arii restrânse va fi ceață.

**LA BUCUREŞTI**

Cerul va fi variabil și vântul în general slab. Temperatura maximă va fi de 10...11 grade, iar cea minimă de 1...3 grade. Dimineața și mai ales noaptea, vor fi condiții de ceață.

***II. CALITATEA APELOR***

**Administrația Națională Apele Române și Comisariatul Județean Constanța din cadrul G.N.M.** informează că, la data de 22.11.2017, în jurul orei 08.30, Administratia Canalelor Navigabile Constanta a depistat o poluare cu produse petroliere a apei canalului navigabil Dunăre - Marea Neagră, între km 62-64, în dreptul localității Cernavodă. Sursa probabilă a poluării ar putea fi apele de santină de la o navă aflată în tranzit. ACN a aplicat material absorbant pe irizațiile de pe luciul apei. Se fac cercetări în continuare pentru identificarea cu exactitate a sursei de poluare și a poluatorului.

***II. CALITATEA MEDIULUI***

1. **În domeniul aerului**

Nu s-au semnalat evenimente deosebite.

**2. În domeniul solului şi vegetaţiei**

Nu s-au semnalat evenimente deosebite.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA DE COMUNICARE**